
"A célom elmesélni, hogyan készül a regény, nem pedig filozofálni vagy a történetírást gyakorolni". (Meta)irodalmi megközelítések Unamuno prózájához

Miguel de Unamuno a 19-20. század fordulóján Spanyolország kiemelkedő irodalmi alakjának számított. A szerző munkásságát azonban, különösen a magyar tudományos környezetben, elsősorban filozófiai-egzisztencialista megközelítésből elemezték és értelmezték. Ebből a hipotézisből kiindulva a dolgozat első része megpróbálja röviden áttekinteni a szerzőről írt szakirodalom lényegesebb megnyilvánulásait, mind a spanyol, mind a magyar kritikát szemlézve. A munka második része Unamuno prózájának szövegcentrikus, poétikai megközelítésének fontosságát kívánja kiemelni a szerző két szépirodalmi művének összehasonlító elemzésén keresztül. Az "Y va de cuento" és a "Cómo se hace una novela" című művek értelmezése során a dolgozat mindenekelőtt olyan (meta)narratív aspektusokat vesz figyelembe, mint a szövegek szerkezete, az elbeszélés, a szerző, továbbá az implicit olvasó, az autofikció, valamint a „valóságos és fikció” kapcsolata, többek között Inés Azar, Ángel R. Fernández, Boris Eichenbaum és Mihail Bahtyin megfigyeléseinek segítségével. A szövegek e szempontok szerinti vizsgálata során végül megállapítást nyer, hogy a formai megalkotottságra koncentráló elemzés a két Unamuno-szöveg jellegéből adódóan helytálló, és tartalmi szinten is képes új megközelítéseket feltárni.



